Vinnige voet bring vir hom 'n gim-kontrak | Netwerk24
Deur Ischke van Eeden 12 Maart 2020 12:19
'n Jong man van Bethal in Mpumalanga het 'n gimnasium-kontrak losgeslaan nadat hy die owerhede gehelp het om 'n verdagte vas te trek.
En al wat Ryno Rossi (34) gedoen het, was om net sy voet voor die man wat weggehardloop het, uit te steek.
Dié gebeure, wat op video vasgevang is, het verlede Woensdag op die sypaadjie buite die MFitness-gimnasium op die dorp afgespeel.
Rossi, 'n sweiser vir ATK Bakke, was in sy etenstyd op pad na die gimnasium om navraag oor tariewe te doen.
Voordat hy by die gimnasium ingegaan het, het hy gesien hoe twee mense wat in sy rigting hardloop, agternagesit word.
In die video sien 'n mens hoe Rossi op die sypaadjie nader aan die straat beweeg en wag. Die een persoon hardloop aan sy kant van die pad, terwyl die ander aan die oorkant is.
Die volgende oomblik tree Rossi vorentoe en steek sy voet uit voor die vlugtende man. Hy trek deur die lug voordat hy hard neerval. As hy dan opstaan om weer te hardloop, steek Rossi weer sy vinnige voet voor hom uit. Die man struikel nog 'n keer en 'n persoon in 'n bruin uniform slaag uiteindelik daarin om hom vas te trek.
Rossi sê hy het daarna net weggeloop en gaan doen waarvoor hy oorspronklik daar was.
Tot nou toe is dit nie duidelik waarom die twee mans gejaag is nie, sê Rossi.
Magda van Wyk, bestuurder van die MFitness-gimnasium in Bethal, Mpumalanga, oorhandig 'n gimnasium-kontrak aan Ryno Rossi (34).Foto: Verskaf
Hy sê hy het instinktief opgetree toe hy gehelp het om die een man vas te trek. Hy is nie seker of die ander een uiteindelik ook gevang is nie.
"Ek is bly ek kon help en sal dit weer doen," sê Rossi, maar voeg by dat hy nie drome het om 'n polisieman te word nie.
Intussen het Magda van Wyk, bestuurder van MFitness-gimnasium, 'n jaar se gimnasium-kontrak en 'n oefenprogram vir Rossi aangebied.
"Ek het gevoel hy verdien 'n kontrak. Hy het aanvanklik niks gesê nie. Ek het dit net gesien toe ek die beeldmateriaal nagaan," sê Van Wyk.
Rossi is dankbaar vir die geleentheid en sê hy wou hom nog altyd by 'n gimnasium aansluit. Hy wil net sy lyf sterk maak en goed lyk vir homself.
Hy was egter nog nie in die gimnasium nie, omdat hy nie vervoer het nie.
"Ek soek na 'n ou fiets om soggens te gaan gym en van daar af werk toe te gaan," sê Rossi.
Hy woon op 'n kleinhoewe buite die dorp en is bang om gimnasium toe te loop omdat hy al in die oggendure aangeval is.